
I. Legislaţia comunitară 

 

1. Introducere 

Conform art. 295 din Tratatul CE (fostul art. 222), „tratatul nu aduce atingere regimului proprietăţii în statele membre”, această regulă implicând tratamentul neutru în privinţa alegerii pe care un stat membru o poate face între proprietatea publică şi proprietatea privată. Consecinţa este aceea că întreprinderile publice au obligaţia de a respecta regulile concurenţei, în cadrul unui sistem care să garanteze nedenaturarea concurenţei în cadrul pieţei interne. 

Principiul nediscriminării sau egalităţii de tratament între întreprinderile publice şi cele private a stat la baza adoptării, în 1980, a Directivei 80/723/CEE privind transparenţa relaţiilor financiare între statele membre şi întreprinderile publice. Conform opiniei Comisiei Europene, complexitatea relaţiilor financiare dintre autorităţile naţionale şi întreprinderile publice din acele state nu trebuie să o împiedice să îşi îndeplinească obligaţiile ce îi revin în prevenirea atribuirii de ajutoare de stat incompatibile cu principiile pieţei interne. De aceea, Comisia a apreciat că o aplicare echitabilă pentru întreprinderile publice şi cele private a regulilor privind ajutorul de stat nu este posibilă decât în măsura în care relaţiile financiare între autorităţi şi întreprinderile publice sunt transparente. 

Directiva se aplică nu numai transferurilor directe de resurse publice din partea autorităţilor către întreprinderile publice, ci şi punerii la dispoziţie, în mod indirect, de resurse financiare din partea altor întreprinderi publice, asupra cărora autorităţile publice exercită o influenţă semnificativă. După cum vom vedea în cele ce urmează, sfera de aplicare a directivei a fost extinsă prin Directiva 2000/52/CE, pentru a se include şi întreprinderile private care primesc finanţări din fondurile publice. 

Este important de precizat şi faptul că lista resurselor publice asupra cărora se aplică regulile transparenţei nu constituie o încercare de definire a noţiunii de ajutor de stat în sensul art. 87 şi 88 din Tratat (fostele art. 92 şi 93), ci doar stabilirea operaţiunilor financiare pe care Comisia Europeană le socoteşte a fi utile pentru a controla dacă un stat membru acordă, fără a respecta procedura de notificare prevăzute în art. 88 din Tratat, ajutoare întreprinderii respective. 

Referitor la Directiva 80/723, Curtea Europeană de Justiţie (în continuare, prescurtat, CEJ) a elaborat, prin jurisprudenţa sa, o serie de principii: 

- faptul că este necesară transparenţa şi comunicarea, la cerere, a informaţiilor menţionate în directivă şi că respectiva obligaţie nu încalcă principiul proporţionalităţii;

- faptul că directiva respectă principiul egalităţii de tratament între întreprinderile publice şi cele private;

- faptul că, în scopul supravegherii respectării art. 87 şi 88 din Tratat, Comisia are un interes legitim în a fi informată asupra tuturor tipurilor de transferuri de resurse publice către întreprinderile publice, indiferent dacă aceste resurse provin direct din partea autorităţilor publice, sau indirect prin intermediul altor întreprinderi publice.

 

2. Dispoziţiile Directivei 80/723/CEE, modificată şi completată

Directiva 80/723/CEE a fost modificată prin Directiva 85/413/CEE, prin Directiva 93/84/CEE şi, respectiv, prin Directiva 2000/52/CE. 

În baza acestei directive, statele membre trebuie să asigure transparenţa raporturilor financiare dintre autorităţile publice (care includ toate autorităţile publice, de la nivel central, regional, local şi toate celelalte autorităţi publice teritoriale) şi întreprinderile publice, scop în care trebuie să dea publicităţii fondurile publice puse la dispoziţie direct sau indirect, prin intermediul unor întreprinderi publice ori al unor instituţii financiare, întreprinderilor publice, precum şi destinaţia acestor fonduri (art. 1(1)). 

De asemenea, statele membre trebuie să asigure faptul că structura financiară şi organizatorică a oricărei întreprinderi include conturi separate, din care să reiasă costurile şi veniturile asociate diferitelor activităţi, precum şi detalii complete referitoare la costurile şi veniturile imputate sau repartizate diverselor activităţi (par. (2) al art. 1). 

Directiva 80/723, astfel cum a fost modificată, defineşte în lit. b a art. 2(1) „întreprinderile publice” drept orice întreprindere asupra căreia autorităţile publice pot exercita direct sau indirect o influenţă dominantă în baza dreptului de proprietate asupra acesteia, a participaţiilor financiare la capitalul său social ori a regulilor care o reglementează. „Întreprinderile publice care operează în sectorul manufacturier" sunt definite (lit. c a art. 2(1)) drept întreprinderile al căror obiect principal de activitate, reprezentând cel puţin 50% din cifra totală de afaceri anuală, este în activitatea de producţie. 

„Întreprinderile care trebuie să menţină conturi separate” sunt definite în lit. d din acelaşi articol, drept orice întreprindere care se bucură de un drept special sau exclusiv acordat de către un stat membru în sensul art. 82(1) din Tratat (fostul art. 86(1)), sau căreia i-a fost atribuit un serviciu public de interes economic general, în sensul art. 82(2) din Tratat (fostul art. 86(2)), şi care primeşte ajutoare de stat sub orice formă, inclusiv prin subvenţii, sprijin sau compensare, în legătură cu respectivul serviciu sau cu alte activităţi. 

Directiva formulează şi definiţia „activităţilor diferite" drept, pe de o parte, toate produsele şi serviciile în privinţa cărora a fost acordat un drept special sau exclusiv unei întreprinderi sau toate serviciile de interes economic general care au fost încredinţate unei întreprinderi şi, pe de altă parte, orice alt produs sau serviciu separat în privinţa căruia întreprinderea este activă (lit. e din art. 2(1)). 

Par. (1) lit. f şi g al art. 3 defineşte drepturile exclusive şi, respectiv, drepturile speciale. „Drepturile exclusive” reprezintă drepturile acordate de către un stat membru unui număr limitat de întreprinderi, printr-un instrument legislativ, reglementar sau administrativ, care rezervă dreptul de a furniza un serviciu sau de a desfăşura o activitate într-o anumită zonă geografică. Spre deosebire de „drepturile exclusive", „drepturile speciale” au următoarele caracteristici:

- limitează la două sau mai multe numărul întreprinderilor autorizate să furnizeze un serviciu sau să desfăşoare o activitate, altfel decât potrivit criteriilor obiective, proporţionale sau nediscriminatorii, sau

- desemnează, altfel decât în conformitate cu astfel de criterii, mai multe întreprinderi aflate în concurenţă, drept autorizate să furnizeze un serviciu sau să desfăşoare o activitate, ori

- conferă oricărei sau oricăror întreprinderi, altfel decât prin utilizarea unor astfel de criterii, orice avantaje juridice sau reglementare care afectează în mod substanţial capacitatea oricărei alte întreprinderi de a furniza acelaşi serviciu sau de a realiza aceeaşi activitate în aceeaşi zonă geografică, în baza unor condiţii echivalente. 

Conform par. (2) al art. 2, „influenţa dominantă" asupra întreprinderilor exercitată de către autorităţile publice este stabilită, în mod alternativ, în funcţie de unul dintre criteriile următoare:

a) deţinerea unei participaţii majoritare la capitalul social al întreprinderii;

b) controlul majorităţii voturilor ataşate acţiunilor emise de către întreprindere;

c) desemnarea a mai mult de jumătate din membrii organului de administrare, director sau de supraveghere. Influenţa poate fi exercitată direct sau indirect de către autorităţile publice. Pe de altă parte, această influenţă este prezumată în situaţia în care este îndeplinită una din condiţiile menţionate. 

Regulile de transparenţă vizează mai multe aspecte ale relaţiilor financiare între autorităţi şi întreprinderile publice. 

În primul rând, conform art. 3, trebuie indicate în mod clar următoarele aspecte:

a) compensarea pierderilor de exploatare;

b) aportul în capital sau în dotări;

c) aporturile la fondurile pierdute ori împrumuturi în condiţii privilegiate;

d) acordarea de avantaje financiare sub forma neperceperii beneficiilor sau nerecuperării creanţelor;

e) renunţarea la o remunerare normală a resurselor publice angajate;

f) compensarea obligaţiilor financiare impuse de către autorităţile publice. 

Directiva, în art. 4(1) exclude de la aplicarea acestor reguli de transparenţă următoarele tipuri de întreprinderi publice:

a) întreprinderile publice care, în privinţa serviciilor pe care le furnizează, nu sunt susceptibile să afecteze în mod semnificativ schimburile între statele membre;

b) băncile centrale;

c) instituţiile publice de credit, în privinţa depozitelor de fonduri publice realizate de către autorităţile publice în baza unor condiţii obişnuite ale pieţei;

d) întreprinderile publice a căror cifră de afaceri anuală în cursul a două exerciţii anuale precedente este mai mică de 40 de milioane de euro. Totuşi, pentru instituţiile publice de credit, pragul corespondent este bilanţul total de 800 milioane euro. 

În al doilea rând, întreprinderile publice, în sensul obligaţiei de prezentare a conturilor separate, trebuie să indice, potrivit art. 3a:

a) conturile interne corespunzătoare diverselor activităţi;

b) toate costurile şi veniturile imputate sau repartizate pe baza principiilor de contabilitate analitică aplicate într-un mod coerent şi justificate obiectiv;

c) principiile de contabilitate analitică pe baza cărora sunt stabilite conturile separate, care trebuie definite în mod clar. 

Prin art. 4(2) sunt excluse de la obligaţiile impuse prin art. 3a următoarele întreprinderi publice:

a) cele care, în privinţa serviciilor pe care le asigură, nu sunt susceptibile să afecteze într-un mod semnificativ schimburile între statele membre;

b) întreprinderile a căror cifră de afaceri pentru precedentele două exerciţii financiare în care se bucură de un drept special sau exclusiv acordat de către un stat membru în conformitate cu art. 86(1) din Tratat, sau care sunt însărcinate cu prestarea unui serviciu de interes economic general conform art. 86(2) din Tratat, nu a depăşit 40 milioane euro. Pentru instituţiile publice de credit, pragul este de 800 de milioane ale bilanţului total;

c) întreprinderile cărora li s-a încredinţat prestarea serviciilor de interes economic general în conformitate cu art. 86(2) din Tratat, dacă ajutorul de stat în orice formă, inclusiv prin subvenţii, sprijin sau compensarea pe care o primesc, a fost stabilit pentru o perioadă corespunzătoare printr-o procedură deschisă, transparentă şi nediscriminatorie. 

În sensul art. 5, statele membre trebuie să pună la dispoziţia Comisiei Europene informaţiile referitoare la raporturile financiare menţionate pe o perioadă de 5 ani de la încheierea exerciţiului anual curent. De asemenea, în situaţia în care fondurile publice puse la dispoziţia întreprinderilor publice sunt utilizate în cursul unui exerciţiu anual ulterior, termenul de 5 ani curge de la încheierea respectivului exerciţiu. 

În plus, Comisia poate solicita, acolo unde este necesar, furnizarea de informaţii, împreună cu elementele de apreciere ale acestora, în special cele referitoare la obiectivele urmărite. 

Potrivit art. 5(2), asupra întreprinderilor publice care activează în sectorul manufacturier operează obligaţia de publicare a următoarelor informaţii, cu condiţia ca cifra de afaceri pentru ultimul exerciţiu anual al acestor întreprinderi să fie mai mare de 250 milioane euro:

(i) raportul anual şi conturile anuale, în conformitate cu definiţia cuprinsă în Directiva Consiliului 78/660/CEE. Conturile anuale şi raportul anual includ bilanţul şi contul de profituri/pierderi, notele explicative, împreună cu politicile contabile, declaraţiile consiliului de administraţie, informaţii pe sectoare şi rapoartele de activitate. Mai mult, trebuie publicate convocările adunării generale a acţionarilor, precum şi orice alte informaţii relevante. 

În cadrul raportului anual şi al conturilor anuale ale fiecărei întreprinderi publice trebuie incluse:

(ii) aporturile la capitalul social ori alte forme asimilate de aport la capitalul social, specificând condiţiile de aport (acţiuni ordinare, privilegiate, diferenţiate sau convertibile şi dobânzile; dividendele şi drepturile de conversie ataşate acestora);

(iii) subvenţiile nerambursabile sau rambursabile în anumite condiţii;

(iv) acordarea către întreprindere a oricăror împrumuturi, inclusiv descoperirile şi avansurile de injecţii de capital, cu menţionarea dobânzilor şi a condiţiilor împrumutului şi a garanţiilor sale, acolo unde este cazul, acordate creditorului de către întreprinderea creditată;

(v) garanţiile acordate către întreprindere de autorităţile publice în privinţa împrumuturilor (cu precizarea condiţiilor şi primelor eventuale, plătite de către întreprindere pentru aceste garanţii); 

(vi) dividendele plătite şi beneficiile nedistribuite;

(vii) orice altă formă de intervenţie a statului, în special prin renunţarea de către stat la sumele datorate de către instituţiile publice, incluzând, în special, rambursarea creditelor sau a subvenţiilor, plăţile privind impozitul pe profit sau contribuţiile sociale ori alte obligaţii similare.

Conform par. (3) al art. 5, informaţiile menţionate anterior trebuie puse la dispoziţie separat pentru fiecare întreprindere publică, inclusiv pentru cele stabilite în alte state membre, şi trebuie să includă, acolo unde este cazul, detalii privind operaţiunile efectuate în cadrul grupului între diverse întreprinderi publice, precum şi operaţiunile efectuate direct între întreprinderile publice şi stat. Capitalul social include aportul de capital al statului în mod direct, precum şi orice aporturi realizate de către o societate publică ori de către alte întreprinderi publice (incluzând instituţii financiare), aparţinând sau nu aceluiaşi grup, către o anumită întreprindere publică. Raporturile între cel care realizează aportul la capital şi beneficiar trebuie menţionate în orice situaţie. În mod asemănător, rapoartele solicitate trebuie publicate pentru fiecare dintre întreprinderile publice în mod separat, precum şi pentru orice (sub)holding care reuneşte mai multe întreprinderi publice, în măsura în care vânzările consolidate ale societăţii (sub)holding conduc la calificarea acesteia drept aparţinând sectorului manufacturier. 

Pentru întreprinderile publice care îşi repartizează activităţile între mai multe întreprinderi cu personalitate juridică proprie, se poate publica un singur raport. Reunirea informaţiilor trebuie să reflecte realităţile economice ale grupului de întreprinderi care activează în acelaşi sector ori în sectoare legate îndeaproape. Conform directivei, nu sunt suficiente rapoartele pur financiare reunite, aparţinând diverselor întreprinderi cuprinse în holding. 

Informaţiile menţionate trebuie puse anual la dispoziţia Comisiei, iar alături de acestea, statele membre trebuie să furnizeze orice informaţii suplimentare pe care Comisia le apreciază drept necesare. Comisia nu va da publicităţii informaţiile cu caracter de secret profesional. 

 

3. Evoluţia conţinutului Directivei 80/723/CEE şi semnificaţia acesteia

A. Forma iniţială a directivei

Unul din obiectivele principale ale adoptării directivei, în forma sa iniţială, s-a referit la prerogativa de supraveghere a Comisiei Europene asupra statelor membre în scopul interdicţiei de acordare către întreprinderi publice ori private de ajutoare incompatibile cu principiile pieţei comune. De asemenea, preambulul Directivei 80/723/CEE face referire şi la cerinţa de aplicare corectă şi eficientă a regulilor privind ajutorul de stat întreprinderilor publice şi private, care se poate materializa doar în situaţia în care raporturile financiare sunt transparente. Regula transparenţei vizează realizarea unei distincţii clare între rolul statului ca autoritate şi rolul acestuia în calitate de proprietar. 

Directiva menţionează influenţa dominantă pe care autorităţile o pot avea asupra întreprinderilor publice, atât în calitate de proprietar ori ca urmare a participaţiilor majoritare la capitalul social al acestora, dar şi ca urmare a prorogativelor pe care le deţin în privinţa consiliului de administraţie ori a organului de supraveghere. Pe de altă parte, fondurile publice pot fi atribuite în mod direct sau indirect. 

Sunt excluse de la aplicarea dispoziţiilor directivei anumite întreprinderi, ţinând cont de caracterul activităţilor acestora sau de volumul cifrei de afaceri. În plus, regulile de transparenţă reglementate prin directivă au caracter general şi nu se aplică anumitor activităţi sectoriale, care sunt reglementate, la nivelul Uniunii, prin instrumente particulare. 

Conform art. 4 lit. b din directivă, erau excluse de la regulile de transparenţă întreprinderile publice care activează într-unul din următoarele sectoare: apă şi energie, incluzând în cazul energiei nucleare, producerea şi îmbogăţirea uraniului, reprocesarea combustibililor iradiaţi şi producerea de materiale care conţin plutoniu; poşta şi telecomunicaţiile, transportul. 

B. Modificarea directivei prin Directiva 85/413/CEE

Obiectivul principal al acestei directive s-a referit la sporirea regulilor de transparenţă, prin includerea în acestea a unor sectoare excluse anterior, cum ar fi întregul sector al transporturilor. Transparenţa raporturilor financiare dintre autorităţile publice şi sectoare precum cel al căilor ferate, rutier şi transportului naval intern a fost reglementată printr-o legislaţie comunitară separată. 

În plus, directiva a menţionat explicit, în preambulul său, că instituţiile publice de credit trebuie incluse în regulile de transparenţă ale acestei directive. Criteriul de includere al acestor instituţii publice de credit în regulile de transparenţă a fost cel al bilanţului total care trebuie să fie de peste 800 milioane euro (la acea dată ecu). 

Regula generală de includere în regulile de transparenţă era aceea a cifrei de afaceri pentru două exerciţii anuale precedente de peste 40 milioane euro. 

Prin urmare, articolul 4 lit. b din Directiva 80/723 a fost eliminat. 

C. Directiva 93/84/CEE

Directiva menţionează în preambulul său principiul de funcţionare al regulilor de transparenţă: este vorba despre verificarea ulterioară de către Comisia Europeană a fluxurilor financiare între autorităţi şi întreprinderile publice, caz în care este necesară punerea la dispoziţia sa a anumitor informaţii financiare, în scopul evaluării posterioare. De asemenea, preambulul directivei face trimitere la obligaţiile de publicitate instituite prin Directiva a patra a Consiliului 78/660/CEE privind conturile anuale ale societăţilor, cu modificările şi completările ulterioare. 

O altă consideraţie importantă se referă la sarcina administrativă impusă statelor membre în privinţa sistemului de raportare către Comisia Europeană: acest sistem trebuie să utilizeze atât datele disponibile publicului, cât şi informaţiile disponibile acţionarilor majoritari. 

Directiva instituie definiţia întreprinderilor care activează în sectorul manufacturier, pentru includerea explicită a acestora în cadrul regulilor de transparenţă, cu condiţia atingerii unei cifre anuale de afaceri de peste 250 milioane euro. În plus, directiva extinde regulile de transparenţă şi la grupurile de întreprinderi publice (holdinguri). Prin textul preambulului directivei se recunoaşte rolul CEJ în elaborarea principiilor aplicabile întreprinderilor publice, rol pe care îl voi discuta în continuare. 

 

D. Directiva 2000/52/CE

Directiva a urmărit în principal includerea monopolurilor naţionale, regionale şi locale din statele membre în sfera regulilor de transparenţă instituite prin Directiva 80/723, definind în acest sens drepturile speciale şi pe cele exclusive. De asemenea, sunt supuse regulilor de transparenţă întreprinderile cărora li s-a încredinţat furnizarea unui serviciu de interes economic general. 

Se instituie şi obligaţia de prezentare a conturilor întreprinderilor în mod separat, astfel pentru a se include costurile şi veniturile asociate fiecărei activităţi, precum şi metodele de imputare sau alocare a costurilor şi veniturilor. Totuşi, această obligaţie nu trebuie aplicată întreprinderilor ale căror activităţi sunt limitate la furnizarea de servicii de interes economic general şi care nu desfăşoară alte activităţi în afara domeniului acestor servicii. 

Una dintre cele mai importante schimbări aduse prin Directiva 2000/52 s-a referit la includerea în regulile de transparenţă a tuturor întreprinderilor care, respectând pragurile valorice precizate, primesc fonduri publice, direct sau indirect, din partea autorităţilor publice. Cu alte cuvinte, prin ultima modificare din 2000 a Directivei 80/723, sunt incluse, alături de întreprinderile publice, şi cele private finanţate din fonduri publice. Justificarea acestei includeri rezidă în cerinţa de nediscriminare între întreprinderile publice şi cele private în privinţa aplicării regulilor concurenţei. 

 

3. Principii şi criterii elaborate la nivelul UE privind raportul dintre finanţarea publică a unei întreprinderi publice şi ajutorul de stat 

Principiul neutralităţii de tratament 

Într-o cauză referitoare la stabilirea legalităţii Directivei 80/723, CEJ a statuat că, în baza principiului egalităţii, toate întreprinderile trebuie să se afle în situaţii comparabile, indiferent dacă este vorba de întreprinderi publice sau private. Întreprinderile private stabilesc strategia lor industrială şi comercială ţinând cont de cerinţele rentabilităţii. Din contră, deciziile întreprinderilor publice sunt influenţate de către autorităţile publice, în interes general. Consecinţele economice şi financiare ale unui astfel de impact conduc la stabilirea între aceste întreprinderi şi autorităţile publice a unor raporturi financiare particulare, diferite faţă de cele existente între autorităţile publice şi întreprinderile private. 

 

 

Nu este necesară notificarea prealabilă către Comisia Europeană

În sensul art. 87 şi 88 din Tratat, este necesară o notificare prealabilă doar dacă este vorba de un ajutor de stat, în această situaţie fiind necesară verificarea dacă sunt aplicabile derogările prevăzute prin tratat. Cu alte cuvinte, nu orice finanţare din partea autorităţilor naţionale către întreprinderile publice reprezintă automat un ajutor de stat şi, de aceea, a fost necesară stabilirea unor principii şi reguli pentru determinarea încadrării sau nu în regulile ajutorului de stat a finanţărilor din fonduri publice. 

Pe de altă parte, Comisia a recunoscut faptul că obiectivele comerciale nu constituie întotdeauna motivaţia esenţială referitoare la existenţa proprietăţii publice, în sensul că întreprinderile publice pot îndeplini şi alte funcţiuni în afara celor comerciale. 

Principiul investitorului în economia de piaţă

De aceea, în scopul asigurării respectării principiului egalităţii de tratament, s-a propus evaluarea ajutorului de stat drept diferenţă între condiţiile în care statul asigură resursele financiare ale întreprinderilor publice şi condiţiile în care un investitor privat apreciază drept acceptabilă punerea la dispoziţie a resurselor sale unei întreprinderi private. Cu alte cuvinte, se are în vedere aprecierea condiţiilor normale existente într-o economie de piaţă, principiul elaborat de către Comisia Europeană având denumirea de „principiul investitorului în economia de piaţă". Este vorba de ajutor de stat, atunci când întreprinderea publică beneficiază de un avantaj pe care întreprinzătorii privaţi nu îl au pentru întreprinderile lor, adică în situaţia în care nu sunt urmate practicile normale ale societăţilor comerciale care funcţionează într-o economie de piaţă. 

Comisia Europeană a aplicat principiul investitorului în economia de piaţă în mai multe situaţii pentru stabilirea existenţei unei situaţii de ajutor de stat. Astfel, ea a analizat situaţia financiară a întreprinderii care a primit resurse publice, pentru a stabili dacă un investitor în economia de piaţă şi-ar procura acelaşi volum de resurse financiare în condiţii asemănătoare. În anumite situaţii, s-a ajuns la concluzia că aportul public la capitalul social al unor întreprinderi publice nu constituie un ajutor de stat, deoarece se poate presupune intenţia de obţinere de venituri sub forma dividendelor ori a sporului de valoare pentru capitalul investit. 

Comparaţia între investitorul public şi cel privat, prin aplicarea principiului menţionat a vizat, pe de altă parte, investiţiile realizate pe termen scurt, precum şi implicarea societăţii mamă pe o perioadă de timp limitată, pentru suportarea pierderilor uneia dintre filialele sale, în scopul încetării de către aceasta din urmă a activităţilor sale în cele mai bune condiţii. În această din urmă situaţie, Comisia şi CEJ au apreciat profitabilitatea intervenţiei societăţii mamă, alături de alte preocupări, cum ar fi aceea de menţinere a imaginii grupului ori de reorganizare a activităţilor sale. 

O altă situaţie în care se poate aplica principiul investitorului în economia de piaţă este cea a participării indirecte a societăţilor aflate în portofoliu public ori a altor întreprinderi publice, iar nu participarea directă a statului la finanţarea întreprinderilor publice. Cazul de faţă prezintă importanţă, în măsura în care s-a stabilit faptul că un ajutor de stat se poate acorda nu numai în mod direct de către stat, dar şi indirect, prin intermediul organismelor publice sau private.

De aceea, putem afirma faptul că principiul investitorului în economia de piaţă vizează posibilele situaţii de discriminare a întreprinderilor private. Prin urmare, principiul respectiv trebuie aplicat tuturor formelor de discriminare care pot apărea, cum ar fi alte tipuri de resurse publice în afara aportului la capitalul social al întreprinderilor publice, dar şi a garanţiilor, împrumuturilor şi veniturilor obţinute din capitalul investit.

În privinţa aplicării practice a principiului menţionat, Comisia Europeană a precizat faptul că întreprinderile publice trebuie, asemenea celor private, să aplice criteriile de rentabilitate care, datorită caracterului lor intrinsec, presupun o marjă importantă de apreciere din partea investitorului. În cadrul acestei marje, exercitarea libertăţii de apreciere nu trebuie considerată în mod automat ca implicând un ajutor de stat. Un criteriu util de apreciere a acestei situaţii se referă la momentul luării deciziei de investire în întreprinderea publică: respectivul moment poate ajuta la stabilirea faptului dacă fondurile publice au fost puse sau nu la dispoziţia respectivelor întreprinderi în condiţii mai favorabile decât cele de care ar dispune un investitor privat. 

De asemenea, investitorul în economia de piaţă poate urmări un obiectiv diferit în situaţia dobândirii unei participaţii minoritare la o întreprindere ori în cazul exercitării unei poziţii de control în cadrul unei societăţi comerciale. În prima situaţie, este vorba, în mod frecvent, de o investiţie speculativă, făcută pe termen scurt, pe când în al doilea caz este vorba de o situaţie diferită. Un criteriu elaborat de către Comisie, pentru stabilirea faptului că un investitor în economia de piaţă este, în general, mai deschis la cererile de fonduri suplimentare, se referă la faptul că întreprinderea ori grupul care formulează această cerere are, de obicei, o mai bună rentabilitate sub forma dividendelor ori a sporului de valoare în capital. Cu alte cuvinte, investitorul privat realizează un examen mai critic în privinţa respectivei investiţii. 

Cu alte cuvinte, ca o remarcă concluzivă, trebuie spus că regulile de transparenţă instituite prin Directiva 80/723 nu trebuie confundate cu materia ajutorului de stat. Evident, între directivă şi art. 87 şi 88 (fostele art. 92 şi 93) din Tratatul CE există o legătură, după cum se va vedea analizând jurisprudenţa CEJ, însă ele se exclud reciproc: prin identificarea situaţiilor de ajutor de stat, Comisia aplică dispoziţiile în materie. Pe de altă parte, obiectivul directivei este ceea ce este exclus din ajutorul de stat. 

 

II. Soluţiile jurisprudenţei Curţii Europene de Justiţie în materia transparenţei relaţiilor financiare între autorităţi şi întreprinderile publice din statele membre ale Uniunii Europene

 

Scopul şi justificarea Directivei 80/723

Într-o hotărâre adoptată în mai multe cauze (188–190/80 Franţa, Italia şi Marea Britanie împotriva Comisiei Europene), citată anterior, cauze care au urmărit declararea de către CEJ a nulităţii acestei directive, Curtea a dat dreptate Comisiei, care a amintit faptul că punctele 4 şi 5 din preambulul directivei recunosc complexitatea raporturilor financiare între autorităţile publice naţionale şi întreprinderile publice, care tind să împiedice îndeplinirea de către Comisie a sarcinii sale de supraveghere a aplicării corecte şi eficiente a regulilor din Tratat privind ajutorul de stat, atât întreprinderilor publice, cât şi celor private, sarcină care ar fi posibilă doar dacă acele raporturi financiare ar fi transparente (par. 17).

Date fiind diversele forme de întreprinderi publice din diferitele state membre şi ramificările activităţilor acestora, este inevitabil faptul că raporturile financiare ale acestora cu autorităţile publice sunt foarte diverse, adesea complexe şi, prin urmare, dificil de supravegheat, chiar utilizând sursele de informaţii publicate la nivel naţional. De aceea, există o necesitate de netăgăduit pentru Comisie în a solicita informaţii suplimentare referitoare la respectivele raporturi, prin stabilirea unor criterii comune pentru toate statele membre şi pentru toate întreprinderile în discuţie (par. 18 din aceeaşi hotărâre). 

Diferenţa între întreprinderile publice şi cele private

Conform Curţii (par. 21 din hotărârea în cauzele 188–190/80), trebuie avut în vedere că principiul egalităţii, menţionat de către guvernele reclamante în legătură cu raporturile dintre întreprinderile publice şi cele private presupune, în general, condiţia ca cele două să se afle în situaţii comparabile. În cadrul limitelor instituite de către legislaţia aplicabilă, întreprinderile private îşi stabilesc strategia industrială şi comercială ţinând cont, în special, de cerinţele rentabilităţii. Deciziile întreprinderilor publice pot fi afectate de factori de natură diferită, în cadrul urmăririi obiectivelor de interes public al autorităţilor, care pot exercita o influenţă asupra acelor decizii. Consecinţele economice şi financiare ale impactului unor astfel de factori conduc la stabilirea între acele întreprinderi şi autorităţi a unor raporturi financiare de un tip special, care diferă faţă de cele existente între autorităţi şi întreprinderile private. Deoarece directiva are în vedere, în special, aceste raporturi financiare, susţinerea referitoare la discriminare nu a fost acceptată. 

 

Conceptul de „întreprindere publică”

În legătură cu dispoziţiile art. 2, care definesc conceptul de întreprindere publică „în scopul acestei directive”, Curtea a accentuat că obiectivul acelor dispoziţii este nu cel de definire a conceptului care apare în art. 90 (în prezent, art. 86) din Tratat, ci de a stabili criteriile necesare de delimitare a grupului de întreprinderi asupra cărora incumbă obligaţia de furnizare a informaţiilor impusă prin această directivă (par. 24 din hotărârea în cauzele 188–190/80). 

Jurisprudenţa Curţii confirmă faptul că, „în contextul legislaţiei concurenţei (…), conceptul de întreprindere include orice entitate implicată într-o activitate economică, indiferent de statutul său juridic şi de modul de finanţare”. În cauza citată, a fost instituit un criteriu funcţional pentru a se stabili dacă un organism poate fi calificat drept întreprindere în scopul legislaţiei concurenţei (par. 17 din hotărârea în cauza T–319/99 – Federación Nacional de Empresas de Instrumentación Científica, Médica, Técnica y Dental (FENIN) împotriva Comisiei).

De asemenea, într-o cauză referitoare la domeniul de aplicare al Directivei 80/723, Curtea a accentuat faptul că distincţia între întreprinderile publice şi alte organisme ale statului „porneşte de la recunoaşterea faptului că statul poate acţiona fie prin exercitarea prerogativelor publice, fie prin derularea unor activităţi economice cu caracter industrial sau comercial, prin oferirea de bunuri şi servicii pe piaţă. Pentru realizarea unei astfel de distincţii, este prin urmare necesar, în fiecare caz, să se analizeze activităţile exercitate de către stat şi să se stabilească categoria căreia îi aparţin acele activităţi”. 

Conform CEJ (par. 35), ţinând cont de jurisprudenţa referitoare, în dreptul comunitar al concurenţei, conceptul de întreprindere acoperă orice entitate angajată într-o activitate economică, indiferent de statutul său juridic şi de modul său de finanţare. 

Elemente ale principiului investitorului privat

Hotărârea CEJ în cauzele 296/82 şi 318/82 Olanda şi Leeuwarder Papierwarenfabriek împotriva Comisiei a explicat principiul investitorului privat în economia de piaţă. 

Conform susţinerilor Comisiei (par. 17 din hotărârea menţionată) motivarea deciziei adoptate de către aceasta, decizie supusă contestării în cauzele respective, îndeplineşte cerinţele art. 190 din Tratat. În privinţa art. 87(1) din Tratat (fostul art. art. 92(1)), decizia începe cu reafirmarea principiului conform căruia participaţiile statului, sub orice formă, pot reprezenta un ajutor, motivarea continuând cu analizarea factorilor decisivi referitori la solvabilitatea întreprinderii respective, la structura sa financiară, la necesitatea urgentă de investiţii, precum şi cu supra-capacitatea sectorului respectiv. Comisia a concluzionat că, în acest caz, autoritatea publică a dobândit participaţiile sale în condiţii inacceptabile pentru un investitor privat, ţinând cont de condiţiile pieţei. Referitor la art. 87(3), preambulul deciziei indică faptul că statul membru care doreşte să acorde ajutor este cel care trebuie să indice circumstanţele care să justifice ajutorul în discuţie şi că ajutorul are un efect benefic asupra pieţei comune. 

Cu privire la ajutorul de stat în sensul art. 87(1) din Tratatul CEE, este evident din preambulul deciziei atacate faptul că, Comisia a considerat că interdicţia unui astfel de ajutor se poate aplica şi injecţiilor de capital efectuate de agenţiile publice aflate sub autoritatea statelor. În acest caz, ar fi fost vorba de absenţa posibilităţii de apel la finanţare de pe piaţa privată de capital, indicată în chestiunea referitoare la volumul ajutorului în lumina a trei factori. În opinia Comisiei, respectivii factori au făcut puţin probabil ca întreprinderea să poată apela la pieţele private de capital pentru capitalul necesar pentru supravieţuirea sa (par. 20 din aceeaşi hotărâre). 

Potrivit Curţii (par. 24–26), chiar dacă în anumite situaţii, însăşi circumstanţele în care ajutorul este acordat sunt suficiente pentru a indica faptul că respectivul ajutor poate afecta schimburile între statele membre ori poate denatura sau ameninţa să denatureze concurenţa, Comisia trebuie, cel puţin, să precizeze acele circumstanţe în motivarea deciziei sale. În cazul de faţă, ea nu a făcut acest lucru, dat fiind faptul că decizia contestată nu conţine nici un fel de informaţii referitoare la situaţia pieţei relevante, locul întreprinderii respective pe acea piaţă, modul de realizare a schimburilor între statele membre cu produsele în discuţie, ori exporturile realizate de către întreprindere. 

Este în afara disputei faptul că sectorul în care filialele respective activau se afla într-o situaţie de criză, cu probleme serioase de ajustare pentru supra-capacitate structurală, preţuri reduse şi concurenţă intensă, atât în cadrul Comunităţii, cât şi în afara acesteia. În aceste circumstanţe, şi ţinând cont de lungimea perioadei în care societatea mamă a continuat sprijinul său financiar către cele patru filiale, Comisia a fost îndreptăţită să considere că pierderile au fost compensate în circumstanţe inacceptabile pentru un investitor privat care operează în condiţiile normale ale pieţei, nici chiar de o societate industrială tip holding, care ar fi ţinut cont de considerentele menţionate de către guvernele italian şi spaniol. Prin urmare, Comisia a putut concluziona faptul că nici un investitor privat nu ar fi acoperit pierderile de capital într-o aşa măsură şi pentru o perioadă atât de îndelungată. De aceea, conform Curţii, trebuie considerat faptul că acţiunea societăţii mamă a constituit ajutor de stat în sensul art. 92(1) din Tratatul CEE (par. 23–24 din hotărârea în cauza 290/83–Comisia Europeană împotriva Franţei). 

Conform jurisprudenţei constante a Curţii (par. 8 din hotărârea în cauza C–261/89 Italia împotriva Comisiei), o contribuţie a autorităţilor publice la capitalul unei întreprinderi, indiferent sub ce formă se realizează, poate constitui un ajutor de stat, în situaţia îndeplinirii condiţiilor menţionate în art. 87 din Tratat şi, pentru a stabili dacă astfel de contribuţii reprezintă ajutoare de stat, trebuie analizat dacă, în condiţii asemănătoare, un investitor privat de dimensiuni comparabile cu cel al organismelor din sectorul public ar fi putut atrage contribuţii de asemenea dimensiuni la capitalul social. 

Faptul că o contribuţie financiară urmăreşte o investiţie în producţie nu exclude în sine posibilitatea acordării unui ajutor, atunci când, ţinând cont de situaţia întreprinderii, pare improbabil ca un investitor privat să fi subscris la capitalul social în discuţie (par. 9 din aceeaşi hotărâre).

Reiese din decizia contestată faptul că întreprinderile respective au înregistrat pierderi susţinute şi considerabile. De asemenea, chiar în situaţia în care rezultatele pozitive înregistrate de către întreprinderea respectivă, după cum susţine guvernul italian, erau previzibile la data la care au avut loc operaţiunile de finanţare în discuţie, acele previziuni nu aveau caracterul de a determina un investitor privat să investească astfel de sume considerabile. Mai mult, conform CEJ, respectivele prognoze trebuie analizate în contextul măsurilor generale întreprinse de către guvernul italian pe perioada 1983–1988 (par. 12 din aceeaşi hotărâre). 

Pentru a se stabili dacă astfel de măsuri au caracter de ajutor de stat, trebuie apreciat dacă în circumstanţe asemănătoare un investitor privat de dimensiuni comparabile cu organismele din sectorul public ar fi investit o astfel de valoare (par. 21 din hotărârea în cauzele C–278/92, C–279/92 şi C–280/92 – Spania împotriva Comisiei Europene).

În această privinţă, a fost realizată o distincţie între obligaţiile pe care statul trebuie să şi le asume în calitate de deţinător al capitalului social al unei societăţi şi obligaţiile sale în calitate de autoritate publică. O dată ce acele trei întreprinderi în discuţie au fost înfiinţate drept societăţi anonime, statul fiind deţinător al capitalului social, el răspunde doar de obligaţiile sale până la valoarea de lichidare a activelor. Cu alte cuvinte, reclamantul a susţinut că obligaţiile care provin din costurile de concediere a forţei de muncă, plata indemnizaţiilor de şomaj şi restructurarea întreprinderii nu trebuie luate în considerare în scopul aplicării testului investitorului privat, însă CEJ a respins argumentul invocat de către Spania (par. 22–23).

Curtea dă dreptate Comisiei, care a apreciat că un investitor privat care urmăreşte o politică structurală, generală ori sectorială, şi fiind orientat de perspectivele viabilităţii pe termen lung, nu îşi poate permite ca, ulterior unor ani de pierderi, să realizeze o contribuţie la capital care, în termeni economici, se dovedeşte nu numai mai costisitoare decât vinderea activelor, ci şi este legată de vinderea întreprinderii, ceea ce elimină posibilitatea de obţinere de beneficii, chiar pe termen lung (par. 26).

Conform Curţii, pentru aprecierea principiului investitorului, alături de cursul bursier al acţiunilor societăţii (A), ar fi trebuit să fie luaţi în considerare şi alţi factori precum evoluţia în trecut a acestui curs, acordul din iulie 1991, preţul intrinsec al societăţii (A), valoarea adiţională adusă ca urmare a contribuţiei blocului de 2,8 milioane acţiuni, efectele generate de fuziunea societăţilor (B) şi (C) în conformitate cu situaţia pieţei, informaţiile privilegiate deţinute de către părţile acordului, precum şi situaţia respectivelor întreprinderi, prognozele referitoare la evoluţia cursului acţiunilor societăţii (A), ţinând cont, în special de situaţia pieţei pe care operează acele întreprinderi (par. 33 din hotărârea în cauzele C–329/93, C–62/95 şi C–63/95 Germania, Hanseatische Industrie-Beteiligungen GmbH şi Bremer Vulkan Verbund AG împotriva Comisiei Europene). 

În loc să analizeze toţi aceşti factori, Comisia, în decizia contestată, a declarat doar, fără o explicaţie adecvată, că preţul bursier este singurul factor determinat în evaluarea acţiunilor. Potrivit CEJ (par. 36), această opinie este prea formală, rigidă şi restrictivă. A aplica acest criteriu în mod absolut şi necondiţionat, cu excluderea tuturor celorlalte elemente, constituie un exerciţiu pur mecanic, care nu poate fi reconciliat cu sistemul economiei de piaţă şi cu alegerile economice realizate în cazul de faţă de către întreprinderile de dimensiuni substanţiale orientate de perspectivele rentabilităţii pe termen lung. De aceea, decizia contestată nu a fost susţinută în mod adecvat de o declaraţie de motive (par. 37), ceea ce conduce la obligaţia de anulare de către Curte a acestui act în totalitatea sa, având drept temei lipsa unei argumentări adecvate (par. 38). 

În cauza C–457/00 Belgia împotriva Comisiei Europene, Comisia şi-a exprimat poziţia sa generală referitoare la participaţiile autorităţilor publice la capitalul social al societăţilor comerciale în „Buletinul Comunităţilor Europene" (9/84, p. 93, Liniile directoare). 

Conform secţiunii 3.1. din Liniile directoare ale Comisiei, dobândirea directă, parţială sau totală, a unor participaţii la capitalul social al unei societăţi existente, fără vreo injecţie de capital nou, nu constituie ajutor acordat societăţii. De asemenea, în sensul secţiunii 3.2., ajutorul de stat nu este implicat acolo unde capitalul social este subscris în circumstanţe care ar fi acceptabile unui investitor privat care operează în condiţiile obişnuite ale economiei de piaţă şi, în mod contrar, este declarat ajutor de stat, ajutorul acordat în condiţii declarate drept inacceptabile pentru investitorul privat care operează în condiţiile normale ale economiei de piaţă. Mai mult, secţiunea 3.4. din Liniile directoare declară faptul că anumite achiziţii pot fi în afara categoriilor menţionate în secţiunile 3.2 şi 3.3. Prin urmare, sunt situaţii care sunt prezumate a constitui ajutor de stat. Este, în special, situaţia în care intervenţia financiară a autorităţii ia forma dobândirii unei participaţii, în combinaţie cu alte tipuri de intervenţie, caz în care respectiva intervenţie trebuie notificată în baza art. 88(3) din Tratat (par. 7–10). 

Comunicarea Comisiei către statele membre din 13 noiembrie 1993 privind aplicarea art. 87 şi 88 din Tratatul CE şi a art. 5 din Directiva Comisiei 80/723/CEE la întreprinderile publice din sectorul manufacturier (JO 1993 C307, p. 3) precizează, în par. 12, principiul utilizării unui investitor care operează în baza condiţiilor normale ale pieţei drept reper pentru stabilirea dacă este vorba de ajutor de stat şi, astfel, pentru cuantificarea acestuia. Par. 25 al Comunicării dispune că nu există nici o distincţie care poate fi extrasă între ajutorul acordat sub forma împrumuturilor şi ajutorul acordat sub forma unei subscripţii la capitalul unei întreprinderi. Un criteriu de stabilire a unui posibil ajutor de stat este cel al măsurii în care întreprinderea respectivă poate obţine sumele în discuţie de pe pieţele private de capital. Par. 39 din Comunicare dispune că potenţialele pierderi privesc întreaga sumă din capital şi orice dobânzi datorate însă neplătite la data respectivă. Conform acelui paragraf, riscul în legătură cu un împrumut este, în general, reflectat în doi parametrii distincţi, dobânda şi, respectiv, garanţia acordată pentru acoperirea împrumutului (par. 11–13). 

Conform jurisprudenţei CEJ, nu trebuie realizată nici o distincţie între cazurile în care ajutorul este acordat în mod direct de către stat şi, respectiv, cazurile în care acesta este acordat de către organisme publice sau private, constituite sau desemnate de către stat să administreze ajutorul. În cauza respectivă, documentele prezentate în faţa Curţii demonstrează faptul că injecţiile de capital au fost consecinţa unei acţiuni a statului italian (par. 13 din hotărârea cauza C–305/89–Italia împotriva Comisiei).

În legătură cu acest aspect, potrivit jurisprudenţei constante a CEJ, investiţiile realizate de către autorităţile publice la capitalul social al întreprinderilor, indiferent în ce formă, pot constitui ajutor de stat, prin îndeplinirea condiţiilor art. 87 (par. 17–18).

Trebuie adăugat şi faptul că, deşi conduita unui investitor privat cu care se poate compara intervenţia investitorului public care urmăreşte obiective de politică economică nu trebuie să fie conduita unui investitor privat care pune la dispoziţie capitalul în vederea realizării unui profit într-un termen relativ scurt, trebuie cel puţin să fie conduita unei societăţi private ori a unui grup privat de întreprinderi care urmăresc o politică structurală–generală sau sectorială–orientată de perspectivele rentabilităţii pe termen lung (par. 19–20).

În legătură cu aceste susţineri, CEJ a menţionat faptul că în situaţia în care o întreprindere operează într-un sector în care există un surplus al capacităţii de producţie şi întreprinderile din diverse state membre se află în concurenţă, orice ajutor care poate fi primit din partea autorităţilor publice poate afecta schimburile între statele membre şi poate împiedica concurenţa, în măsura în care prezenţa sa continuă pe piaţă limitează creşterea ponderii concurenţei pe piaţă şi le reduce acestora şansele de sporire a exporturilor (par. 26). 

În cauza T–296/97–Alitalia–Linee aeree italiane SpA împotriva Comisiei Europene, Curtea a observat (par. 80) că testul întemeiat pe conduita unui investitor privat care acţionează în condiţiile normale ale economiei de piaţă reiese din principiul egalităţii de tratament între sectoarele public şi privat, conform căruia capitalul pus, direct sau indirect, la dispoziţia unei întreprinderi de către stat în circumstanţe care corespund condiţiilor normale ale pieţei nu poate fi considerat drept ajutor de stat. 

O contribuţie de capital din fonduri publice trebuie, prin urmare, să fie considerată ca îndeplinind testul investitorului privat şi neconstituind ajutor de stat dacă, printre altele, aceasta s-a realizat în acelaşi timp cu contribuţia semnificativă de capital din partea unui investitor privat făcută în circumstanţe comparabile (par. 81).

Transparenţa relaţiilor financiare şi caracterul de „ajutor de stat” al unei măsuri

Un stat membru nu poate evita îndeplinirea obligaţiilor care îi incumbă prin încredinţarea către un agent economic a punerii în aplicare a unei măsuri care, dacă ar fi luată în mod direct de către stat, ar fi incompatibilă cu Tratatul (par. 9 din hotărârea în cauza 290/83–Comisia Europeană împotriva Franţei). 

Conform art. 87(1) din Tratat, orice ajutor acordat de către un stat membru sau prin resursele de stat în orice formă, care denaturează sau care ameninţă să denatureze concurenţa prin favorizarea anumitor întreprinderi sau producerea anumitor bunuri este, în măsura în care afectează schimburile dintre statele membre, incompatibil cu piaţa comună. În temeiul caracterului general al formulării utilizate în acea dispoziţie, orice măsură de stat, în cazul în care aceasta are ca efect acordarea unui ajutor sub orice formă, poate fi evaluată în funcţie de art. 87, pentru stabilirea compatibilităţii sale cu piaţa comună (par. 13 din aceeaşi hotărâre). 

După cum reiese din formularea art. 87(1), ajutorul nu trebuie să fie finanţat în mod necesar din resursele statului pentru a fi considerat drept ajutor de stat. Mai mult, după cum Curtea s-a pronunţat prin jurisprudenţa sa, interdicţia conţinută de art. 87 acoperă toate ajutoarele acordate de către un stat membru sau prin resursele de stat şi nu este necesară realizarea vreunei distincţii în funcţie de modul în care ajutorul se acordă direct de către stat ori de către organisme publice sau private, înfiinţate sau desemnate să administreze ajutorul (par. 14). 

Acordarea directă sau indirectă a ajutorului de stat şi tipuri de ajutor

După cum CEJ a apreciat în mod constant, nu trebuie realizată nici o distincţie între cazurile în care ajutorul de stat se acordă în mod direct de către stat şi cazurile în care aceasta este acordat de către organisme publice sau private instituite sau desemnate de către stat să administreze ajutorul. În cauza respectivă, existau dovezi considerabile conform cărora injecţiile de capital au fost consecinţa acţiunii statului italian (par. 11 din hotărârea în cauza C–303/88–Italia împotriva Comisiei Europene). 

În baza unei legi italiene, societatea finanţatoare este o societate publică controlată de către statul italian iar membrii consiliului de administraţie şi ai consiliului director sunt numiţi prin decret al primului ministru. Mai mult, deşi respectiva societate trebuie să opereze în conformitate cu criteriile economice, aceasta nu are deplină libertate de acţiune, o dată ce ea trebuie să ţină seama de directivele emise de către Comitetul Interministerial pentru Planificare Economică. Ţinând cont de aceşti factori, potrivit Curţii, ea operează sub controlul statului italian (par. 12 din aceeaşi hotărâre). 

Mai mult, cu autorizarea Ministerului pentru Participaţiile Statului, societatea poate emite obligaţiuni garantate de către stat. Prin urmare, CEJ nu a trebuit să se pronunţe asupra faptului dacă garanţia în sine constituie ajutor de stat, o dată ce se realizează o distincţie între împrumuturile realizate de către societate şi, respectiv, creditarea normală la care poate apela o societate privată (par. 13). De aceea, prima susţinere a guvernului italian a fost respinsă de către Curte (par. 15). 

Din principiul egalităţii de tratament reiese faptul că punerea la dispoziţie a capitalului de către stat, direct sau indirect, pentru o întreprindere, în condiţii care corespund condiţiilor normale ale pieţei nu poate fi considerată drept ajutor de stat. Conform CEJ, în cauza de faţă trebuie stabilit dacă, în condiţii asemănătoare, un grup industrial privat ar fi putut compensa pierderile de exploatare ale celor patru filiale între 1983 şi 1987 (par. 20).

După cum CEJ a apreciat în par. 15 al hotărârii date în cauza 234/84 (Belgia împotriva Comisiei Europene), un acţionar privat poate subscrie în mod rezonabil la capitalul necesar pentru garantarea supravieţuirii unei întreprinderi care se confruntă cu dificultăţi temporare însă este capabilă să devină din nou profitabilă, ulterior unei reorganizări. Prin urmare, trebuie acceptat faptul că o societate mamă poate, de asemenea, pentru o perioadă limitată, să suporte pierderile uneia dintre filialele sale, pentru a-i permite acesteia din urmă să îşi deruleze activităţile sale în cele mai bune condiţii posibile. Astfel de decizii nu pot fi motivate doar de probabilitatea obţinerii unui profit indirect, dar şi de alte considerente, cum ar fi dorinţa protejării imaginii grupului sau redirecţionarea activităţilor sale. Cu toate acestea, atunci când injecţiile de capital ale unui investitor public nu iau în considerare vreo perspectivă de rentabilitate, chiar şi pe termen lung, o astfel de contribuţie la capitalul social trebuie considerată a fi ajutor de stat în sensul art. 87 din Tratat, compatibilitatea sa cu piaţa comună trebuind să fie evaluată doar pe baza criteriilor instituite în acea dispoziţie (par. 21–22). 

În mai multe cauze (C–72/91 şi C–73/91 – Firma Sloman Neptun Schiffahrts AG împotriva Seebetriebsrat Bodo Ziesemer der Sloman), în sprijinul opiniei sale, instanţa naţională s-a întemeiat pe jurisprudenţa Curţii, conform căreia o reducere parţială a sarcinilor sociale impuse întreprinderilor dintr-un anumit sector industrial constituie ajutor de stat, în sensul că respectiva măsură urmăreşte parţial să excepteze anumite întreprinderi de la sarcinile financiare care apar din aplicarea normală a sistemului general al contribuţiilor obligatorii impuse prin lege. Sistemul în discuţie eliberează deţinătorii de vase, care le-au înregistrat în registrul maritim german, de anumite obligaţii financiare, în special de contribuţiile mai ridicate la asigurările sociale plătite în cazul angajării marinarilor germani (par. 14–15 din hotărârea în cauzele menţionate).

Conform Comisiei, orice măsură, indiferent de caracterul său, care acordă unui anumit sector o facilitate care nu face parte dintr-un sistem cuprinzător, reprezintă ajutor de stat, în sensul art. 87(1) din Tratatul CEE, chiar dacă nu este finanţată din fonduri publice

În orice caz, măsura contestată este finanţată prin resurse ale statului. Este vorba despre o reducere a veniturilor fiscale, drept consecinţă a nivelului la care ratele de plată au fost stabilite în baza contractelor de muncă care nu sunt reglementate de către legea germană (par. 17). 

Conform opiniei Curţii, doar avantajele care sunt acordate direct sau indirect prin resurse ale statului trebuie considerate drept ajutor de stat în sensul art. 87(1) din Tratatul CEE. Formularea acestei dispoziţii în sine şi regulile procedurale menţionate în art. 88 din Tratatul CEE indică faptul că avantajele acordate din resurse, altele decât cele ale statului, nu intră în sfera respectivelor dispoziţii. Distincţia între ajutorul acordat de stat şi ajutorul acordat prin resurse ale statului serveşte la includerea în definiţia ajutorului nu numai a ajutorului acordat direct de către stat, dar şi a ajutorului provenit de la organisme publice sau private desemnate sau constituite de către stat. Prin urmare, este necesar să se stabilească dacă avantajele provenind dintr-un astfel de sistem precum cel în discuţie trebuie considerat sau nu ca fiind acordate prin resurse ale statului (par. 19–20).

Sistemul în discuţie nu urmăreşte, prin obiectul şi structura sa generală, să creeze un avantaj care ar constitui o sarcină suplimentară asupra statului sau a organismelor menţionate, ci doar să favorizeze întreprinderile maritime în cadrul raporturilor contractuale încheiate între aceste întreprinderi şi angajaţii lor. Consecinţele care reies din acest fapt, în măsura în care ele privesc diferenţa pe baza calculului contribuţiilor la asigurările sociale, menţionată de către instanţa naţională, şi potenţialele pierderi ale veniturilor fiscale ca urmare a nivelurilor reduse de plată, menţionate de către Comisie, sunt inerente acelui sistem şi nu urmăresc acordarea unui avantaj special respectivelor întreprinderi. Reiese faptul că un astfel de sistem precum cel german nu reprezintă un ajutor de stat în sensul art. 87(1) din Tratatul CEE (par. 21–22). 

Conform art. 87(1) din Tratat, ajutorul acordat de către un stat sau prin resurse ale statului, sub orice formă, care denaturează sau ameninţă să denatureze concurenţa prin favorizarea anumitor întreprinderi ori producţia anumitor bunuri este, în măsura în care afectează schimburile între statele membre, incompatibil cu piaţa comună. Curtea a apreciat în mod constant faptul că, conceptul de ajutor priveşte nu numai beneficiile pozitive, cum ar fi subvenţiile, însă şi măsurile care, în diverse forme, reduc schimbările care sunt incluse în mod obişnuit în bugetul unei întreprinderi şi care, prin urmare, fără a fi subvenţii în sensul strict al cuvântului, au un caracter asemănător şi au acelaşi efect. 

O măsură prin care autorităţile publice acordă anumitor întreprinderi o scutire fiscală care, deşi nu implică un transfer de resurse ale statului, plasează persoanele cărora li se aplică scutirea într-o poziţie financiară mai favorabilă în raport cu alţi contribuabili, constituie ajutor de stat în sensul art. 92(1) din Tratat (par. 14–16 din hotărârea în cauza C–6/97 Italia împotriva Comisiei Europene). 

În aceste condiţii, este suficient de menţionat faptul că legislaţia naţională în discuţie în decizia contestată a urmărit reducerea poverii fiscale asupra transportatorilor rutieri. O dată ce legislaţia îndeplineşte condiţia de a privi anumite întreprinderi, care reprezintă una din trăsăturile definitorii ale ajutorului de stat, nu prezintă interes stabilirea faptului dacă alte reguli fiscale care privesc respectivul sector prezintă beneficii care exced clasificării drept ajutor, în sensul art. 87 din Tratat (par. 17 din aceeaşi hotărâre).

Cauza C–200/97 – Ecotrade Srl împotriva Altiforni e Ferriere di Servola SpA (AFS) a reiterat principiul menţionat în cauza citată anterior. După cum CEJ a statuat deja, conceptul ajutorului de stat este mai extins decât cel al subvenţiei, deoarece el priveşte nu numai efectele pozitive, cum ar fi subvenţiile în sine, ci şi măsurile care, sub diverse forme, minimizează sarcinile care sunt incluse în mod obişnuit în bugetul unei întreprinderi şi care, fără a fi subvenţii în sens strict, au caracter asemănător şi efect identic (par. 34).

Mai mult, astfel după cum Curtea a stabilit în legătură cu art. 87(1) din Tratatul CE, expresia „ajutor” în sensul art. 4(c) din Tratatul CECO implică în mod necesar avantaje acordate direct sau indirect prin resurse ale statului sau care constituie o sarcină suplimentară pentru stat sau pentru organismele desemnate sau constituite de către stat în acest scop (par. 35).

În aceste condiţii, ţinând cont de clasa întreprinderilor acoperite de către legislaţia în discuţie şi de prerogativele discreţionare ale ministerului în cazul autorizării, în special, a unei întreprinderi insolvabile, aflată sub administrare specială, de continuare a activităţii, respectiva legislaţie îndeplineşte condiţia de a se referi la o anumită întreprindere, ceea ce reprezintă una din caracteristicile ajutorului de stat. 

Expresia „ajutor", în sensul art. 87(1) din Tratat, implică în mod necesar avantaje acordate direct sau indirect prin resurse ale statului sau care reprezintă o sarcină suplimentară pentru stat sau pentru organismele desemnate sau înfiinţate de stat în acel scop (par. 35 din hotărârea în cauza C–295/97 – Industrie Aeronautiche e Meccaniche Rinaldo Piaggio SpA împotriva International Factors Italia SpA (Ifitalia), Dornier Luftfahrt GmbH şi Ministero della Difesa). 

Chiar dacă deciziile Ministerului Industriei de a plasa întreprinderile în dificultate sub administrare specială şi de a le permite continuarea activităţii au în vedere interesele creditorilor şi, în special, în perspectiva de sporire a valorii activelor întreprinderii, acestea sunt influenţate, după cum Curtea a statuat în par. 39 al hotărârii menţionate şi precum instanţa naţională a confirmat, de preocupările de menţinere a activităţii economice a întreprinderilor în lumina considerentelor de politică industrială naţională. 

Prin urmare, date fiind circumstanţele în cauza de faţă, legislaţia italiană îndeplineşte condiţia de a se referi la o anumită întreprindere, condiţie care este una din caracteristicile definitorii ale ajutorului de stat (par. 37–39 din aceeaşi hotărâre). 

În hotărârea dată în Cauza C–482/99 Franţa împotriva Comisiei Europene, Curtea (par. 23–24) a reafirmat faptul că nu se poate realiza nici o distincţie între cazurile în care ajutorul este acordat în mod direct de către stat şi cele în care ajutorul este acordat prin intermediul unor organisme publice sau private pe care statul la instituie sau desemnează în vederea administrării ajutorului, menţionând jurisprudenţa sa anterioară în acest sens. Dreptul comunitar nu poate permite ca regulile privind ajutorul de stat să fie eludate prin constituirea de instituţii autonome însărcinate cu alocarea ajutorului. Totuşi, potrivit CEJ, pentru ca respectivele avantaje să poate fi catalogate drept ajutor în sensul art. 87(1) din Tratat, ele trebuie, în primul rând, să fie acordate direct sau indirect din resurse ale statului şi, în al doilea rând, ele trebuie să fie imputabile statului.

Potrivit jurisprudenţei Curţii, în situaţia în care o bancă publică mobilizează resurse pentru realizarea unei operaţiuni pe care o bancă privată ar realiza-o în aceleaşi condiţii, respectiva operaţiune nu poate constitui ajutor de stat. Prin urmare, Comisia nu poate fi acuzată de vreo discriminare faţă de întreprinderile publice, contrară art. 295 din Tratatul CE. 

Ca urmare a documentelor prezentate Curţii, s-a ajuns la concluzia că Credit Lyonnais, Altus şi SBT se aflau în controlul statului şi erau considerate drept întreprinderi publice, în sensul art. 2(1) teza a doua din Directiva Comisiei 80/723/CEE, modificată prin Directiva Comisiei 93/84/CEE (par. 34). Prin urmare, autorităţile franceze puteau, direct sau indirect, să exercite o influenţă dominantă asupra respectivelor întreprinderi, în sensul Directivei 80/723. 

De aceea, conform CEJ (par. 35), trebuie analizat dacă o astfel de situaţie de control a statului permite resurselor financiare ale întreprinderilor să fie considerate drept „resurse de stat”, în sensul art. 87(1) din Tratat, într-un caz precum cel de faţă. 

În primul rând, potrivit Curţii (par. 36), în sensul jurisprudenţei sale, nu este necesar să se stabilească în fiecare caz faptul că a existat un transfer al resurselor de stat pentru ca avantajul acordat către una sau mai multe întreprinderi să poată fi calificat drept ajutor de stat. 

În al doilea rând (par. 37), jurisprudenţa CEJ a statuat că art. 87(1) acoperă toate mijloacele financiare prin care autorităţile publice pot sprijini întreprinderile, indiferent dacă acestea reprezintă sau nu active permanente ale sectorului public. Prin urmare, chiar în situaţia în care sumele care corespund măsurii în discuţie nu sunt în mod permanent deţinute de către Trezorerie, faptul că ele rămân în mod constant sub control public şi, prin urmare, se află la dispoziţia autorităţilor naţionale competente, este suficient pentru acestea să fie catalogate drept resurse de stat. 

Prin urmare, conform CEJ (par. 38–39), Comisia nu a interpretat în mod greşit termenul de „resurse de stat”, în sensul art. 87(1) din Tratat. Statul este perfect capabil, prin exercitarea unei influenţe dominante asupra unor astfel de întreprinderi, să direcţioneze utilizarea resurselor acestora în vederea finanţării altor întreprinderi, atunci când apar astfel de ocazii. Mai mult, o astfel de interpretare nu poate fi considerată, astfel după cum a argumentat guvernul francez, ca sursă posibilă de discriminare a întreprinderilor publice, în comparaţie cu cele private. Într-un context precum cel din cauza de faţă, poziţia unei întreprinderi publice nu poate fi comparată cu cea a unei întreprinderi private. Prin întreprinderile publice, statul poate urmări obiective, altele decât cele comerciale, după cum se indică în punctul 11 din preambulul Directivei 80/723. 

Conform jurisprudenţei constante a CEJ (par. 45), criteriul imputabilităţii statului trebuie supus unei analize de la caz la caz, el neputând fi prezumat a fi îndeplinit doar prin faptul că, din punct de vedere organic, o întreprindere aparţine sectorului public. Guvernul francez a susţinut faptul că, criteriul controlului unei întreprinderi de către stat nu este suficient, în sine, pentru a se stabili faptul că conduita acelei întreprinderi este imputabilă statului. 

Chiar dacă statul se aftă într-o poziţie de control a unei întreprinderi publice şi exercită o influenţă dominantă asupra operaţiunilor sale, exercitarea de fapt a acelui control într-un caz particular nu se poate prezuma în mod automat. O întreprindere publică poate acţiona cu o independenţă mai mare sau mai mică, conform gradului de autonomie conferit acesteia de către stat. Conform Curţii, aceasta poate fi situaţia în cazul întreprinderilor Altus şi SBT. Prin urmare, simplul fapt că o întreprindere publică se află sub controlul statului este insuficient pentru ca măsurile adoptate de către acea întreprindere, cum ar fi măsurile de sprijin financiar în discuţie în cauza de faţă, să fie imputate statului. De asemenea, potrivit CEJ, este necesar să se examineze dacă autorităţile publice pot fi considerate ca fiind implicate, într-un mod sau altul, în adoptarea acelor măsuri (par. 52).

Ţinând cont de faptul că relaţiile între stat şi întreprinderile publice sunt strânse, există un risc real ca ajutorul de stat să fie acordat printr-un intermediar acelor întreprinderi într-un mod netransparent şi care ar încălca regulile privind ajutorul de stat precizate în Tratat. Mai mult, ca regulă generală, este foarte dificil, pentru un terţ, în special datorită relaţiilor privilegiate existente între stat şi o întreprindere publică, să demonstreze într-un anumit caz, faptul că au fost luate măsuri de ajutor de către o astfel de întreprindere, ca urmare a instrucţiunilor din partea autorităţilor publice (par. 53–54). 

Din aceste motive (par. 55), trebuie acceptat faptul că imputabilitatea către stat a unei măsuri de ajutor adoptate de către o întreprindere publică poate fi dedusă dintr-o serie de indicatori care apar din circumstanţele cazului şi din contextul în care astfel de măsuri au fost adoptate. În acest sens, Curtea a analizat în jurisprudenţa sa anterioară, faptul că organismul în discuţie nu poate adopta decizia contestată fără a ţine cont de cerinţele autorităţilor publice sau de faptul că, spre deosebire de indicatorii cu caracter organic care pun în legătură întreprinderile publice şi statul, acele întreprinderi, prin intermediarul cărora a acordat ajutorul, au ţinut cont de directivele emise de către autorităţile publice. 

Alţi indicatori ar putea fi relevanţi, în anumite circumstanţe, pentru a concluziona că o măsură de ajutor luată de către o întreprindere publică este imputabilă statului, cum ar fi, în special, integrarea sa în structura administraţiei publice, caracterul activităţilor sale şi exercitarea acestora pe piaţă în condiţii normale de concurenţă cu operatorii privaţi, statutul juridic al întreprinderii (în sensul reglementării de către dreptul public sau de către dreptul comun al societăţilor comerciale), intensitatea supravegherii exercitate de către autorităţile publice asupra administrării întreprinderii ori orice alt indicator care să evidenţieze, în special, o implicare a autorităţilor publice în adoptarea unei măsuri sau probabilitatea neimplicării acestora, ţinând cont de caracterul măsurii, de conţinutul său ori de condiţiile pe care le conţine (par. 56).

Cu toate acestea, simplul fapt că o întreprindere publică a fost constituită sub forma unei societăţi comerciale în baza dreptului comun nu poate fi considerat, ţinând cont de autonomia pe care forma juridică este capabilă să o confere acesteia, drept suficient pentru a exclude posibilitatea unei măsuri de ajutor adoptată de către o astfel de întreprindere publică să fie imputabilă statului. Existenţa unei situaţii de control şi posibilităţile reale de exercitare a unei influenţe dominante pe care acea situaţie o implică în practică fac imposibil de exclus de la imputabilitatea statului a unei măsuri adoptate de către o astfel de societate şi, astfel, riscul unei încălcări a regulilor privind ajutorul de stat cuprinse în Tratat, fără a aduce atingere relevanţei, în sine, formei juridice a întreprinderii publice, drept indicator, alături de alţii, care permit stabilirea într-un anumit caz dacă statul este implicat sau nu (par. 56–57).

În cauza de faţă, Comisia a adoptat în decizia contestată, drept criteriu unic, criteriul organic, conform căruia Credit Lyonnais, Altus şi SBT, în calitate de întreprinderi publice, se aflat sub controlul statului. În aceste condiţii, trebuie reţinut faptul că acea interpretare a criteriului imputabilităţii este eronată. Din acest motiv, CEJ a dat dreptate, în această privinţă, guvernului francez (par. 58–59).

Curtea a susţinut, cu titlu de observaţie prealabilă (par. 69), faptul că investiţia realizată de către autorităţile publice la capitalul unei întreprinderi, în orice formă, poate constitui ajutor de stat doar în situaţia în care sunt îndeplinite toate condiţiile menţionate în art. 87(1) din Tratat. 

De asemenea, CEJ a menţionat faptul că, în temeiul principiului conform căruia sectoarele public şi privat trebuie tratate în mod egal, capitalul pus, direct sau indirect, la dispoziţia unei întreprinderi de către stat, în condiţii care corespund condiţiilor obişnuite ale pieţei, nu poate fi considerat drept ajutor de stat. 

Prin urmare, în conformitate cu jurisprudenţa sa anterioară, este necesar să se stabilească dacă, în condiţii asemănătoare, un investitor privat de dimensiuni comparabile cu cele ale organismelor care administrează sectorul public ar putea avea acces la contribuţii de capital de aceeaşi dimensiune, ţinând cont, în special, de informaţiile disponibile şi de evoluţiile previzibile la momentul realizării respectivelor contribuţii (par. 70).

Conform Curţii (par. 81), Comisia ar fi aplicat în mod eronat criteriul investitorului privat care operează într-o economie de piaţă, deoarece nu a examinat împrumuturile şi garanţiile acordate către Stardust în contextul perioadei în care acestea au fost acordate. Această aplicare eronată priveşte nu numai respectivele credite şi garanţii, dar şi recapitalizările realizate de către Altus în 1994 şi de către CDR în aprilie 1995, iunie 1996 şi iunie 1997, pe care Comisia le-a considerat drept o executare a ajutorului acordat către Stardust anterior lunii octombrie 1994. De aceea, CEJ a dat câştig de cauză Franţei şi în privinţa celui de-al doilea aspect supus aprecierii sale (par. 82).

Încălcarea principiului neutralităţii

Potrivit Curţii (par. 178), art. 87(1) din Tratat dispune că orice ajutor acordat de către un stat membru ori prin resurse ale statului, în orice formă, care denaturează sau ameninţă să denatureze concurenţa prin favorizarea anumitor întreprinderi sau producţia de anumite bunuri este, în măsura în care afectează schimburile între statele membre, incompatibil cu piaţa comună. 

Pentru ca avantajele să poate fi calificate drept ajutor, în sensul art. 87(1), ele trebuie să fie acordate direct sau indirect prin resurse ale statului şi să fie imputabile statului (par. 179 din hotărârea în cauzele T–228/99 şi T–233/99 - Westdeutsche Landesbank Girozentrale, Land Nordrhein-Westfalen şi Germania împotriva Comisiei Europene).

Totuşi, art. 87(1) nu distinge între intervenţiile statului prin raportare la cazurile şi obiectivele lor, ci le defineşte prin raportare la efectele acestora. Reiese faptul că, conceptul de ajutor este unul obiectiv, singurul test fiind acela dacă o măsură de stat conferă un avantaj uneia sau mai multor întreprinderi (par. 180). 

Argumentul reclamantului priveşte, în esenţă, faptul că în situaţia în care resursele statului sunt utilizate într-un mod economic, ele încetează a mai avea caracterul de resurse ale statului. Totuşi, după cum Comisia a observat, resursele nu încetează de a mai avea respectiva calificare doar datorită utilizării lor într-un mod asemănător cu al unui investitor privat. Chestiunea dacă statul s-a comportat asemenea unui întreprinzător priveşte existenţa ajutorului de stat, iar nu analiza dacă respectivele resurse au caracter public (par. 181).

Extinderea ilicită a conceptului de ajutor de stat

Conform jurisprudenţei Curţii, deşi sistemele dreptului de proprietate continuă să fie o problemă a statelor membre, în baza art. 295 din Tratat (fostul art. 222), acel articol nu are ca efect exceptarea respectivelor sisteme ale statelor membre de la regulile fundamentale ale Tratatului. Astfel, în conformitate cu art. 86(1), regulile concurenţei, care sunt reguli fundamentale, se aplică fără distincţie întreprinderilor publice şi private. Prin urmare, art. 295 nu poate restricţiona domeniul ajutorului de stat, în sensul art. 87(1) din Tratat. Mai mult, contrar susţinerii reclamanţilor, această aplicare a regulilor concurenţei întreprinderilor, indiferent de sistemele de proprietate sub incidenţa cărora intră, nu are efectul restricţionării protecţiei acordate în baza art. 295 şi lăsării la latitudinea statelor membre, în privinţa administrării întreprinderilor publice, prin deţinerea participaţiilor pe care le au la respectivele întreprinderi, sau prin recursul la alte considerente, în afara criteriilor de obţinere a profitului (par. 190–194 din aceeaşi hotărâre).

În situaţia în care interesele menţionate anterior ar putea intra în conflict cu aplicarea regulilor din domeniul concurenţei, acestea sunt luate în considerare de către art. 86(2), o dată ce se dispune că întreprinderile cărora li se încredinţează operarea serviciilor de interes economic general sau care au caracter de monopol pot fi excluse de la aplicarea regulilor referitoare la concurenţă, dacă respectivele reguli obstrucţionează îndeplinirea, prin lege sau în fapt, a sarcinilor particulare încredinţate respectivelor întreprinderi (par. 196).

După cum s-a menţionat în par. 178, obiectivul art. 87(1) este acela de a împiedica ca schimburile dintre statele membre să fie afectate prin avantaje acordate de către întreprinderile publice care, sunt diverse forme, denaturează sau ameninţă să denatureze concurenţa, prin favorizarea anumitor întreprinderi sau prin producerea anumitor bunuri (par. 206).

Pentru a se stabili dacă o măsură a statului constituie ajutor, este necesar, prin urmare, potrivit Curţii, să se stabilească dacă întreprinderea destinatară primeşte un avantaj economic care nu ar fi putut fi obţinut în condiţiile normale ale pieţei (par. 207).

În principiu, rentabilitatea sau nerentabilitatea beneficiarului nu este decisivă în sine pentru stabilirea dacă există un astfel de avantaj. Totuşi, această chestiune trebuie luată în considerare în legătură cu problema dacă investitorul public s-a comportat asemenea unui investitor în economia de piaţă sau dacă întreprinderea beneficiară a primit un avantaj economic care nu ar fi fost obţinut în condiţii obişnuite ale pieţei (par. 208).

Mai mult, argumentul reclamanţilor conform cărora practica Comisiei şi jurisprudenţa Curţii aplică principiul respectiv doar întreprinderilor restructurate nu este nici corect şi nici capabil să pună în discuţie legalitatea deciziei contestate (par. 209).

În privinţa jurisprudenţei CEJ, s-a accentuat faptul că, spre deosebire de situaţia în care Curtea ar viza aplicarea acelui principiu întreprinderilor care înregistrează pierderi, s-au utilizat formulări referitoare la conceptul ajutorului de stat care nu exclud, ci, din contră, propun, aplicarea principiului respectiv pentru întreprinderile rentabile (par. 210). 

În privinţa practicii Comisiei, par. 22 din Comunicarea sa din 1993 a declarat că este necesară aplicarea dreptului comunitar „întreprinderilor publice în orice situaţii, iar nu numai celor care înregistrează pierderi” (par. 211).

